Sikkert en fin lejlighed, hvis alt er som det skal være. Men det var det ikke, da vi var der. Først det positive: det er en fin rummelig lejlighed med en god indretning og ikke mindst meget behagelige senge. Alt i alt også helt fint udstyret. Og selvom de to af soveværelserne ligger ud mod en større gade, så er der meget stille i lejligheden. Det skylde både at gaden trods alt ikke er voldsomt trafikkeret og at det er nogle meget lydtætte vinder, der er sat op.
Men det der desværre mødte os, var en lejlighed med en del væsenlige mangler. Det meste skyldtes nok, at der var en renovering af ejendommen i gang, som bl.a. omfattede udskiftning af vinduer. Det første syn der mødte os, da vi ankom, var at ejendommen var pakket ind i stillads. Der stod rigtigt nok i beskrivelsen, at der ville være håndværkere i ejendomme og at de ville være der kl. 8-17 i hverdagene, men ikke at det inkluderede, at der var stillads foran alle vinduerne. Desuden gik håndværkerne igang med dagens arbejde meget tidligere end kl. 8, den ene morgen blev vi vækket kl. 6.30 af dem, de to andre omkring kl. 7.
Jeg havde på forhånd tjekket om der var gardiner for alle soveværelsesvinduerne. Det skulle der være, men det var der desværre ikke. I det bagerste soveværelse - det ud mod gården- var der kun et rullegardin foran det mindste vindue. I det store vindue var der slet intet gardin eller nogen anden form for afskærmning. Det samme gjalt på badeværelset, der var heller ikke nogen form for afskærmning for vinduet. Og der var - som jeg skrev før - jo sat stillads op foran alle vinduerne, så der kunne potentielt spadsere håndværkere rundt lige udenfor de to vinduer.
Der var også to dørhåndtag, der vare faldet af på den ene side af døren - et ud til toilettet, et ind til det ene soveværelse. Det var ret svært at lukke de to døre. Der var også fjernet noget af vægbeklædning under vinduerne i det ene soveværelse, så der var helt åbent ind til den rå beton og en masse rør. Det havde jo ingen funktionsmæssig betydning, men det var ikke ret kønt at se på. Jeg kontaktede værten med det samme, som lovede at udbedre de mangler næste dag.
Næsten morgen fik vi så den besked fra værten, at de ikke kunne skaffe nogen til at udbedre manglerne, men at de kunne tilbyde os en refundering på 25 % af lejen eller få en anden lejlighed i stedet for. Den anden lejlighed havde bare kun to separate soveværelser, vi havde brug for tre separate soveværelser ligesom den her. Beliggenheden var heller ikke så god som den her. Så i udgangspunktet ville vi sige ja tak til de 25 % - det var kun to nætter mere vi skulle være der.
Men kun indtil vi opdagede, at der også var noget galt med vandet, da vi skulle bad. Der var alt for lidt tryk på vandet helt generelt, og det kunne ikke blive ordenligt varmt i bruseren - det kunne det til gengæld godt i køkkenet. De var mildest talt ikke nogen fornøjelse at gå i bad der. Derfor kontaktede vi dem igen, og de sagde igen, at de ville få nogen til at komme og kigge på det i løbet af dagen. Det kunne de heller ikke skaffe, fandt de ud af senere på dagen - fair nok, det var jo mellem jul og nytår. Men de ville så ikke gå med til en større refundering end de først tilbudte 25 % - i min verden helt urimeligt, når der dukker yderligere meget væsentlige mangler op.
Af andre ting, der ikke fungerer helt godt - og som i hvert fald ikke skyldes renoveringen - kan nævnes, at der er en stor glasdør mellem det største soveværelse og stuen. Der er så bare ikke sat et gardin eller en anden form for afskærmning op mellem det soveværelse og stuen, sådan at man kunne få lidt privatliv inde i soveværelset. Og hvis vi ikke gik i seng på nogenlunde samme tid, ville vi jo ligge badet i lys i det soveværelse. Det pudsige var så, at elpæren over spisebordet i stuen ikke kunne slukkes helt, det løste vi dog ved at skrue pæren løs, inden vi gik i seng. Og der var heldigvis gardiner i stuen, som kunne rulles ned. En anden ting, der ikke står i beskrivelsen, er at man skal igennem det bagerste soveværelse, for at komme ud på badeværelset. Toilettet er dog separat, og det kan man komme ind i via gangen.
Alt i alt endte vi med at bruge ret meget tid på de her mangler, og vi fik efter vores mening ikke en rimelig refundering i forhold til den ulempe det hele havde givet os.
Jeg vil derfor ikke anbefale nogen at booke den her lejlighed, før værten kan bekræfte 100 %, at alt er udbedret. Og vi synes faktisk, at det hele bar præg af almindelig sjusk, så man måske heller ikke, kan være sikker på, at alt vil være i orden, efter at renoveringen er helt slut.